
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,                   
DE DISCIPLINĂ ŞI IMUNITĂŢI
                
	
	Bucureşti, 31.03.2015
Pl-x 226/2015


RAPORT 

asupra propunerii legislative privind modificarea art.9 alin.(3) din Legea nr.278/2009 privind Codul civil
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi, a fost sesizată spre dezbatere, în fond, cu propunerea legislativă privind modificarea art.9 alin.(3) din Legea nr.278/2009 privind Codul civil, transmis cu adresa nr. Pl-x 226 din 9 martie 2015, înregistrat sub nr. 4c-11/372 din 10 martie 2015.
Conform dispoziţiilor art. 75 din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 4 martie 2015.
Consiliul Legislativ a avizat negativ iniţiativa legislativă, conform avizului nr.1207 din 24 octombrie 2014.
Comisia pentru drepturile omului, culte şi problemele minorităţilor naţionale, a avizat negativ propunerea legislativă.
Guvernul, prin punctul de vedere transmis cu adresa nr.2176 din 31 octombrie 2014, nu susţine adoptarea acestei iniţiative legislative.
Propunerea legislativă are ca obiect de reglementare  modificarea art.9 alin.(3) din Legea nr.287/2009 privind  Codul civil, în sensul că, pentru  cauza  judecată, instanţa aplică dispoziţiile constituţionale şi legale, urmărindu-se clarificarea faptului că  interpretarea oficială a unei norme civile trebuie făcută numai de cel care a adoptat-o.
În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat iniţiativa legislativă, în şedinţa din 31 martie 2015. 

În urma dezbaterilor, membrii Comisiei juridice, de disciplină şi imunităţi au hotărât, cu unanimitate de  voturi să propună plenului Camerei Deputaţilor, respingerea, propunerii legislative privind modificarea art.9 alin.(3) din Legea nr.287/2009 privind Codul civil.
În situaţiile în care legea nu  prevede sau este incompletă ori neclară, judecătorul nu poate refuza  să  judece, ci  va  căuta soluţia în alte norme de drept asemănătoare sau în principiile generale ale  dreptului, deci va recurge la  analogia legii sau la analogia dreptului.

Judecătorul nu poate refuza să judece o cauză nici atunci când legea nu prevede sau este  incompletă ori neclară, ci va  căuta soluţia în norme de drept asemănătoare sau în  principiile generale ale dreptului, deci va recurge la analogia legii sau la  analogia dreptului.
Din numărul total de 25 membri ai Comisiei juridice, de disciplină şi imunităţi au participat la şedinţă 20 deputaţi.

În raport cu obiectul şi conţinutul său,  proiectul de lege  face parte din categoria legilor ordinare. 

                      VICEPREŞEDINTE,                                   SECRETAR,

                    Nicolae Ciprian NICA                   Gabriel ANDRONACHE
Consilier                                                                                                                                                               şef serviciu
Florica Manole                                                                                                                                                 Ciprian Bucur

